



החזרה לגן עדן
עקרון העונג בעולם היהודי
העונג הוא חלק טבעי ומשמעותי מהחיים. הוא יכול להופיע בהנאות פשוטות של הגוף, אך גם בחוויות עמוקות יותר כמו אהבה, יצירה, קשר, יופי, טבע והכרת תודה. לא כל עונג הוא שטחי, ולעיתים דווקא החוויה המענגת פותחת אותנו לעצמנו, לאחרים ולמשמעות רחבה יותר של החיים. השאלה אינה רק ממה אנחנו נהנים, אלא מה העונג עושה לנו ולאן הוא מוביל אותנו. האם הוא ממלא אותנו, מעשיר אותנו ומחבר אותנו לחיים, או רק מספק סיפוק רגעי? במפגש היום נבחן יחד מדוע בכלל נברא העונג, ואיך אפשר להפוך אותו לכוח שמוסיף לחיינו עומק, איזון ומשמעות?
הרב משה חיים לוצאטו (רמח"ל) - מסילת ישרים (א, א)
יְסוֹד הַחֲסִידוּת וְשֹׁרֵשׁ הָעֲבוֹדָה הַתְּמִימָה, הוּא שֶׁיִּתְבָּרֵר וְיִתְאַמֵּת אֵצֶל הָאָדָם מָה חוֹבָתוֹ בְעּוֹלָמוֹ, וּלְמָה צָרִיךְ שֶׁיָּשִׂים מַבָּטוֹ וּמְגַמָּתוֹ בְּכָל אֲשֶׁר הוּא עָמֵל כָּל יְמֵי חַיָּיו.. וְהִנֵּה, מַה שֶּׁהוֹרוּנוּ הָחֲכָמֵינוּ זִכְרוֹנָם לִבְרָכָה הוּא, שֶׁהָאָדָם לֹא נִבְרָא אֶלָּא לְהִתְעַנֵּג עַל ה' וְלֵיהָנוֹת מִזִּיו שְׁכִינָתוֹ, שֶׁזֶּהוּ הַתַּעֲנוּג הָאֲמִיתִּי וְהָעִידּוּן הַגָּדוֹל מִכָּל הָעִידּוּנִים שֶׁיְּכוֹלִים לִימָּצֵא. 
· הרמח"ל מציב את העונג במרכז תכליתו של האדם: האדם לא נברא רק כדי לעבוד, להשיג ולהצליח, אלא כדי להגיע לעונג אמיתי ולהנאה עליונה. העונג, לפי תפיסה זו, אינו בריחה מהחיים אלא יכול להיות התכלית שאליה מכוונים החיים, כאשר האדם מגלה מהו העונג העמוק והאמיתי עבורו. כיצד ייתכן שתענוג והנאה הם הבסיס והמטרה של החיים היהודיים? 
· האם הנאות ותענוגים לא הופכים את האדם לשטחי ונהנתן?
· המקום הראשון בו הושם האדם לאחר שנברא הוא גן עדן. מה המקור לשמו של הגן ואיך נראו החיים שם? קראו:
בראשית ב, ח
וַיִּטַּע ה' אֱ-להִֹים גַּן בְעֵדֶן מִקֶּדֶם, וַיָּשֶׂם שָׁם אֶת הָאָדָם אֲשֶׁר יָצָר.
רד"ק - הרב דוד קמחי (בראשית ב, ח)
"עֵדֶן" שֵׁם מָקוֹם. נִקְרָא כֵּן עַל שֶׁהָיָה מָקוֹם דשֶָּׁן וְשָׁמֵן [-שופע].
· גן עדן מתואר כבר בראשית כמרחב שבו האדם נמצא בתוך שפע, יופי וטוב, והשם "עדן" עצמו מבטא מקום של עונג ושפע. בכך התורה מציבה את העונג לא כתוספת לחיי האדם, אלא כחלק מהמציאות הראשונית שאליה נברא האדם. דונו: אם העונג היה חלק מהמציאות הראשונה שאליה הוכנס האדם, למה לפעמים אנחנו מרגישים צורך להתנצל על הרצון ליהנות?
· מן הסתם גם אלכוהוליסטים ואנשים מכורים חשים עונג והנאה במעשיהם. מה לדעתכם הגבול שבו עונג יכול להפוך להרסני או מסוכן לאדם? וכיצד יכול האדם לשלוט בכך?
· עונג במשמעותו הרוחנית הינו מעלה גבוהה ביותר. קראו במקורות הבאים:
ספר יצירה ב, ד
אֵין בְּטוֹבָה לְמַעְלָה מֵעוֹנֶג. [עונג הוא הערך הגבוה ביותר.]
הרב משה סופר — חת"ם סופר (נדרים נ:)
הקב"ה רָצָה בָּעוֹלָם הַזֶּה שֶׁיֵּהָנוּ בְּרִיּוֹת מִמֶּנּוּ, וְלאֹ תֹּהוּ בְּרָאוֹ. [-ביאור: ה' לא ברא את העולם ללא מטרה, אלא כדי שייהנו ממנו נבראיו.]
הרב שמחה זיסל זיו (הסבא מקלם) — חכמה ומוסר (ב:רפה, ב:שמו)
כֵּן צָרִיךְ לִהְיוֹת שֶׁהָאָדָם יִדְרֹשׁ טוֹבָתוֹ וְיִתְעַנֵּג בעַצְמוֹ... כִּי כֵן טֶבַע הָאָדָם לְבַקֵּשׁ תַּעֲנוּג... מַטְּרַת הַבְּרִיאָה לְסַבֵּב אֶת הָאָדָם לְחַיֵּי עֹנֶג וְנַחַת.
· חכמי ישראל מציגים את העונג לא כבעיה שצריך להיזהר ממנה, אלא ככוח טבעי וחיובי שטבוע באדם ובבריאה כולה. העולם נברא כדי שהאדם יוכל ליהנות מטובו, והשאלה החשובה היא לא האם ליהנות, אלא כיצד להפוך את העונג לחלק נכון ומשמעותי מחיינו. כיצד ניתן להבין את הקשר בין עונג למטרה של בריאת העולם? האם העונג יכול לשמש כמרכיב מרכזי בהבנת תכלית הקיום שלנו?
· דונו: האם עונג יכול להתקיים במקביל לערכים גבוהים כמו מוסריות וחמלה? כיצד ניתן להנות מהחיים וגם להמנע מלהפוך למגושם ונהנתן?
· השימוש המעודן ביכולת לחוש עונג נועד בין השאר כדי ליצור שלווה נפשית ורוגע שמהווה בסיס לשאר הפעולות שעושה האדם בחייו. קראו מספר דוגמאות לכך:
הרב שמואל איידלס (מהרש"א) — חידושי אגדות (ברכות נז: )
אִם הוּא דּוֹאֵג וּבְיָגוֹן, מְשִׁיבִין וּמְסִירִין הָאֲנָחָה מִמֶּנּוּ וּמַרְחִיבִין כו', הַיְנוּ שֶׁיִּהְיֶה דַּעְתּוֹ וְנַפְשׁוֹ רְחָבָה לְמֶהְדַּר [-לחזר, ולהתאמץ להשיג] אַחַר תַּעֲנוּגֵי עוֹלָם הַזֶּה.
תלמוד — ברכות נז:
שְׁלשָֹׁה [דברים] מְשִׁיבִין [-מרגיעים] דַּעְתּוֹ שֶׁל אָדָם, אֵלּוּ הֵן: קוֹל, וּמַרְאֶה, וָרֵיחַ. שְׁלשָֹׁה מַרְחִיבִין דַּעְתּוֹ שֶׁל אָדָם, אֵלּוּ הֵן: דִּירָה נָאָה, וְאִשָּׁה נָאָה, וְכֵלִים נָאִים.
רמב"ם — שמונה פרקים (ה, ב)
וְכֵן אִם תִּתְעוֹרֵר עָלָיו לֵחָה שְׁחוֹרָה [-כמו מרה שחורה, דיכאון או מצב רוח קודר], יְסִירָהּ בִּשְׁמִיעַת הַנִּגּוּנִים וּבְמִינֵי זֶמֶר, וְהַטִּיּוּל בַּגִּנּוֹת וְהַבִּנְיָנִים הַנָּאִים, וְחֶבְרַת הַצּוּרוֹת הַיָּפוֹת, וְכַיּוֹצֵא בָּזֶה מִמָּה שֶׁיַּרְחִיב הַנֶּפֶשׁ...
· המקורות מלמדים שעונג אינו רק מותרות, אלא כוח שמרחיב את הנפש, מרגיע את האדם ומסייע לו לצאת מצער ומכיווץ פנימי. קול, מראה, ריח, מוזיקה, טבע, בית נעים וחברה טובה יכולים להזין את הנפש וליצור מרחב פנימי רחב ובריא יותר. שתפו: האם אתם נותנים מספיק מקום בחיים לדברים הטבעיים והפשוטים המרחיבים לנו את הנפש?
· פעמים רבות קיים פער עמוק בין העונג שאנחנו מדמיינים שנקבל מדבר מסוים לבין העונג שאנחנו חווים ממנו בפועל. דווקא הציפייה, התשוקה והמרדף חזקים יותר מההנאה עצמה, ולכן האדם משיג את מה שרצה ומיד מתחיל לרצות את הדבר הבא. האם קרה לכם פעם שרציתם משהו מאוד, וכשהשגתם אותו גיליתם שההנאה הייתה קטנה בהרבה ממה שדמיינתם?
· נראה שעל אף שתענוג הוא ערך חיובי במהותו. אי אפשר להתעלם מה"אשליה האופטית" שהתענוג יוצר לפעמים בנפש האדם. ברור שהפיכת התענוג למטרה בפני עצמו וניתוק מהאחריות המוסרית האישית, יכולות להפוך את העונג למנגנון הרס עצמי. עם הרצון לחוש עונג, יש להיות אדם המסוגל לרסן את עצמו ולנווט את המשיכה לעונג רק לדברים מותרים ובמינון הנכון. רק כך ניתן להמנע ממירוץ תמידי שאין לו תכלית. נקרא לסיום:
הרב יוסף דוב סולובייצ'יק — בית הלוי (בראשית ב, ב)
כָּל תְּשׁוּקַת וְחֶמְדַּת עוֹלָם הַזֶּה, כְּשֶׁיִּתְבּוֹנֵן הָאָדָם בָּהֶם, הֵמָּה רַק בְּחִינַת דִּמְיוֹן כּוֹזֵב לְחוּד. שֶׁהֲרֵי רוֹאִים בְּחוּשׁ שֶׁבְּכָל דָּבָר שֶׁל עוֹלָם הַזֶּה הַהִשְׁתּוֹקְקוּת לָזֶה — הוּא מְרֻבָּה יוֹתֵר וְיוֹתֵר מֵעֶצֶם הַתַּעֲנוּג שֶׁיֵּשׁ בְּאוֹתוֹ דָּבָר. וּבְשָׁעָה שֶׁחוֹמֵד בַּדָּבָר, נִדְמֶה לָאָדָם כְּאִלּוּ הוּא דָּבָר טוֹב וְתַעֲנוּג גָּדוֹל — מָה שֶׁבֶּאֱמֶת אֵינוֹ כֵּן... וְכֵן רְדִיפַת הַמָּמוֹן, הַתְּשׁוּקָה לַמָּמוֹן הִיא הַרְבֵּה יוֹתֵר מֵהַתּוֹעֶלֶת שֶׁנִּמְצָא בְּמָמוֹן. ככתוב: מי שיש לו מאה, רוצה מאתיים. רַק כִּי בְּעֵת רוֹדְפוֹ אַחֲרָיו נִדְמֶה לוֹ בְּדִמְיוֹנוֹ אֲשֶׁר אִם יַשִּׂיגוֹ — יַגִּיעוּ לוֹ טוֹבָה מְרֻבָּה. וּכְשֶׁיַּשִּׂיגוֹ יִרְאֶה שֶׁאֵין בּוֹ תּוֹעֶלֶת. וּמִכָּל מָקוֹם אֵין הָאָדָם חוֹזֵר בּוֹ, וְיֵשׁ לוֹ מָנֶה מְבַקֵּשׁ מָאתַיִם, כִּי יִטְעֶה שׁוּב בְּדִמְיוֹנוֹ כִּי רַק בְּמָאתַיִם יַגִּיעַ לוֹ הַטּוֹבָה אֲשֶׁר בְּדִמְיוֹנוֹ. וְכֵן הוֹלֵךְ כָּזֶה לְעוֹלָם [עד אין־סוף].

